!" ኢሉ ድማ ኣንጻር እቲ ጠቐነታት ንርእሱ ተኸላኺሉ። ሓቂ ኣይትቕበርን፡ ኣብ መጻኢ ህዝበይ ብስርሐይ ክግምግመኒ ይኸውን፡ ዝብል ተስፍኡ'ውን ገሊጹ ነይሩ። 'ኪሮስ ትካል'ዩ ነይሩ' "ኪሮስ ውልቀሰብ ኣይነበረን። ኪሮስ ትካል እዩ ነይሩ። እቲ ምንታይሲ፡ ኪሮስ ይገጥም፣ ዜማ የውፅእ፤ ይደርፍ፤ ክራር ይጻወት፤ ጭራ ይጻወት፤ ሙዚቃ የወሃህድ፤ ኪሮስ ይስዕስዕ" ክብል ይገልጾ፤ ብርሃኑ ኣባዲ። "ክሳብ ሕዚ፡ ጌጋ ይኽለኣለይ" ይብል ብርሃኑ ኣባዲ "ካብ ስነ ጥበባውያን፡ ከም ኪሮስ ዝስዕስዕን ዝለሀን ሪአ ኣይፈልጥን" ይብል። ነቲ ቋንቋ ዘይርድኡዎ'ውን "እምበርከ ዓጽሚዶ ኣለዎ" ይብሉ ነይሮም-ይብል። ኣብቲ እዋን ናይ ኪሮስ ካሴትያ ወጺኡ እንትበሃል፡ ሰብ መስርዕ ሒዙ ይገዝኦ ከምዝነበረ ገለ ሰባት ይዝክሩ። ኪሮስ ንህዝቢ ትግራይ ኣጸቢቑ እዩ ዝፈልጦ ይብል ብርሃኑ ኣባዲ። 'ኣብ ባህሉ ኾነ ኣብ መንንቱ ጸኑዕ ነይሩ'። ሳሙኤል ረድኢ፡ ኣብ ዩኒቨርሲቲ መቐለ መምህር ሙዚቃን ቪዥዋል ኣርትን እዩ። ናይ ኪሮስ ሙዚቃ ብፍላይ ህርመት ካብ'ቲ ሕዚ ዘሎ ህድእ ዝበለን እቲ ትኽክለኛ ናይ ትግርኛ ናይ ጥንቲ ቅዲ ምዃኑን እዩ ዝዛረብ። ሙዚቃታት ኪሮስ፤ ስምዒት ናይ ምግዛእ ጉልበቶም ዝለዓለ ከምዝኾነ እንትገልጽ፡ 'ኪሮስ እዋን ሓዘን ናብ ሓጎስ ናይ ምቕያር ተኽእሎ ኣለዎ' ይብል። ኣሰር ኪሮስ ዝኽተል ዘሎ ድምጻዊ ንጉሰ ኣባዲ፤ "ንሕና ርእሲ'ኳ ክነውጽእ ተኽ ኢና ንብል፤ ኪሮስ ግን ብቐሊሉ ካብ መንገዲ እዩ ዝማለኦ" ይብሎ። ንቕድሚት፡ 'ኣማትን ኣንፋትን' ድማ ይብሎ። ኪሮስ ካብ ብጒሓቱ ኣባል ስርዒት ህወሓት ከምዝነበረ ብርሃኑ ኣባዲ ከምዝፈልጥ ተዛሪቡ። "ኩላትና ስርዒት ኮይንና ኢና ተኣሲርና። ብዙሕ ክሳቐን ክግረፍን ዝኸኣለ ግን ብዜምኡን ብድምጹን ብዙሕ ስለዘወየነን ስለዘሸፈተን እዩ" ይብል። ምስዚ ብዝተኣሳሰረ፡ ኣብ ቤት ማእሰርቲ መቐለ ሓደ ተዘክሮ ኣለዎ፤ ኣይተ ብርሃኑ። ሓደ መዓልቲ ኪሮስ እናተገረፈ፡ ናይ ስቓይ ድምጺ ምስ ኣስመዐ "እቶም ጨካናት ካድረታት ደርጊ፡ በል ሕዚ ድረፋ!" እናበሉ የባጭውሉን የሳቕዩዎን ከምዝነበሩ ይዝክር። ካልእ እዋናት ድማ "ነቶም ደሪፍካ ዘሸፈትካዮም፤ ደሪፍካ ምለሶም" ኢሎም የሳቕዩዎ ነይሮም። ኪሮስ ሃይለስላሰ "ክሳብ ሕዚ፡ ዝኾነ ተጋዳላይ እየ ዝብል፡ ክንዲ ኪሮስ ንትግራይ ዝፎቲ ሪኣ ኣይፈልጥን" ይብል። ምቕናይ!
